Curro sê jammer oor omstrede kunswerke‘n Skermskoot uit die video waarin Andrew Anderson, pastoor en ouer, sy skok oor die kunswerke uitspreek. Curro het in ŉ omsendbrief aan ouers om verskoning gevra vir die omstrede kunswerke van ŉ matriekleerder aan die Grantleigh private skool in Richardsbaai in KwaZulu-Natal. Dié kunswerke het vandeesweek ŉ herrie op sosiale media ontketen en ouers in rep en roer gelaat. Grantleigh is deel van die Curro-groep. “Curro bied ŉ onvoorwaardelike verskoning aan al die lede van die gemeenskap wat deur die betrokke kunswerke geraak en beledig is,” sê Andries Greyling, uitvoerende hoof van Curro, in die brief wat Woensdagmiddag uitgestuur is. Greyling sê in die brief Curro het ná afloop van ŉ interne ondersoek vasgestel dat die leiding aan die leerder gedurende die skep van die kunswerke nié altyd aandag gegee het aan die onderliggende kwessies en potensiële implikasies wat die skep van só ŉ omstrede visuele kunswerk gaan ontlok nie. Volgens Greyling moet daar wel besef word dat kuns subjektief en oop vir interpretasie is en dat kuns mense aanmoedig om hul opinie, vír of téén die kunswerk, te lug. “Dit is dus belangrik om kennis te neem dat die Onafhanklike Eksamenraad (IEB) bevestig het dat ŉ onafhanklike eksaminator reeds die uitstalling ondersoek het en bevind het dat dit in alle opsigte aan die eksamenopdrag en die akademiese standaarde van die IEB voldoen. [Die eksaminator] het dit nie as problematies by die IEB aangemeld nie.” Greyling sê verder in die brief dat Curro en Grantleigh van die geleentheid gebruik wil maak om te bevestig dat die skool hom met die Grondwet belyn. Dit sluit in dat die skool individue se vryheid van geloof, ras en geslagsoriëntasie respekteer. Maroela Media het vroeër berig ŉ ontstoke ouer, past. Andrew Anderson, het die kunswerke wat tydens die skool se jaarlikse prysuitdeling uitgestal is vroeër vandeesweek op video vasgevang en op sosiale media gedeel. Anderson het intussen die video van sosiale media verwyder en ŉ tweede video Woensdagmiddag geplaas waarin hy bevestig dat die kwessie tussen alle partye opgelos en afgehandel is. Dié video is egter intussen ook van sosiale media verwyder.